Convenit omnibus Ecclesie sancte rectoribus benivola conpassione Deo famulantibus succurrere, et poscentium animis alacri devocione impertiri assensum. Ex hoc enim lucri potissimum premium a conditore Domino promeremur recipere, dum venerabilia loca Deo dicata ad meliorem fuerint procul dubio, Domino juvante, statum perducta. Ego igitur, Guilencus, Dei gratia Linguonensium humilis episcopus, universis Ecclesie precipue sancte filiis et fidelibus notificare volo donnum Brunonem, Turonensis ecclesie Sancti-Martini venerabilem prepositum, nostram adisse presentiam, et ut querelam quam super ecclesia Cableiacensi atque Vivariensi adversum nos et predecessores nostros diu predicta Cableiacensis habuerat, sedaremus, humiliter rogavisse. Cujus nos justam et rationabilem peticionem benigne suscipientes, hoc quod pie rogaverat, totius consilii fidelium nostrorum assensu, ad effectum perducere recto ordine curavimus, remittentes ecclesie nominate fratribus antiquam illam calunpniam quam de vicariis predictarum ecclesiarum reclamabant, ea dumtaxat rationabili condicione ut de presbiteratus jure nichil sibi usurpare presumant, vel aliis quoque redditibus, sinodalibus, scilicet eulogiis atque paratis etiam episcopali servitio, si quando Linguonensem episcopum illuc iter habere contigerit. Pro cujus beneficii concessione et habenda in posterum donationis hujus memoria, Turonenses canonici, singulis annis, in octabis Sancti-Andree apostoli, tres olei censuales sextarios a nucibus, ad mensam Lingonensis episcopi, omni postposita occasione, statuerunt persolvere. Si vero alicujus casus infortunio amissum fuerit, usque ad diem kalendarum aprilis tantumdem fideliter restaurabunt. Hujus igitur donationis in perpetuum tenende fuerunt actores et confirmatores: Guilencus, ecclesie Linguonensis episcopus; Ayrardus, decanus; Wido, archidiaconus; Gocelinus; archidiaconus; Fulco, cancellarius; Gibuinus; Pontius, subdiaconus; Durannus, diaconus. Ex parte vero Sancti-Martini Turonensis sunt testes: Bruno, prepositus; Petrus, cantor; Teo, capellanus; Guido, villicus; Milo. Acta sunt anno ab incarnatione Domini hec Mº Cº XXº VIIº; Honorio, papa apostolicam sedem tenente, Ludovico Francorum rege regnante.